(...PICT...)

SELETUSKIRI

1. ETTEPANEKU TAUST

Energiaühenduse ministrite nõukogu koguneb 6. oktoobril 2011 Moldova Vabariigis Chişinăus.

Vastavalt Euroopa Liidu toimimise lepingu artikli 218 lõikele 9 ja nõukogu 29. mai 2006. aasta otsusele 2006/500/EÜ energiaühenduse lepingu sõlmimise kohta Euroopa Ühenduse poolt tuleb vastu võtta Euroopa Liidu seisukoht kõnealuse istungi päevakorras olevate küsimuste suhtes.

Vastavalt otsuse 2006/500/EÜ artiklile 6 esitab ministrite nõukogus Euroopa Liidu seisukoha Euroopa Komisjoni esindaja.

Käesolev nõukogu otsuse ettepanek hõlmab kõiki päevakorrapunkte, mille suhtes oodatakse ministrite nõukogu otsust.

2. EELARVEKÜSIMUSED

2.1 2010. aasta finantsjuhtimise heakskiitmine

Euroopa Liit peab heaks kiitma direktori finantskohustuste täitmise 2010. aastal, lähtudes 31. detsembri 2010. aasta auditiaruandest, eelarvekomitee 2010. aasta auditiaruandest ja direktori aruandest eelarve täitmise kohta.

2.1.2. Eelarve ja finantsosaluse heakskiitmine ajavahemikuks 2012–2013

Euroopa Liit peab heaks kiitma 2012.–2013. aasta eelarve, eeldusel et eelarvepädevad institutsioonid kinnitavad mõlema aasta asjaomased assigneeringud. Eelarve on kooskõlas komisjoni ettepanekuga, mis võeti vastu komisjoni 20. juuni 2011. aasta otsusega.

Kogueelarve peab jääma 2012. aastal 3 230 000 euro ja 2013. aastal 3 342 200 euro piiresse. Need näitajad on 2011. aasta eelarvega võrreldes vähenenud vastavalt 4 % ja 1 % ja põhinevad eelnenud aasta eelarve kasutamisel saadud õppetundidel.

Euroopa Liidul tuleb nõustuda kahe uue teenistuja (haldus- ja finantsvaldkonna assistent ning ELi keskkonnapoliitika ja kliimamuutuste ekspert) lisandumisega 2012. aastal ning ühe uue teenistuja lisandumisega 2013. aastal.

Ühtlasi tuleb Euroopa Liidul nõustuda parandustega energiaühenduse asutamislepingu IV lisas, milles käsitletakse Euroopa Liidu ja iga lepinguosalise osamakseid eelarvesse. Moldova ja Ukraina ühinemise järel energiaühendusega muutub kõigi osamaksete suurus, mis peaks tähendama Euroopa Liidu kogupanuse vähenemist.

2.2. MUUDATUSED ÕIGUSAKTIDES

2.2.1. Nn kolmanda paketi rakendamine (elektri ja gaasi siseturg)

Euroopa Liit peab heaks kiitma ministrite nõukogu otsuse direktiivi 2009/72/EÜ, direktiivi 2009/73/EÜ, määruse (EÜ) nr 714/2009 ja määruse (EÜ) nr 715/2009 rakendamise kohta energiaühenduses.

Energiaühenduse asutamislepingu artiklile 24 vastavad kohandused ministrite nõukogu otsuses on kooskõlas komisjoni 6. mai 2011. aasta otsuses (K(2011) 3013 (lõplik)) soovitatud kohandustega.

EL peab samuti heaks kiitma energiaühenduse asutamislepingu muudatused vastavalt nõukogu 28. juuli 2011. aasta otsuses sätestatud läbirääkimisvolitustele. Asutamisepingu muutmine ei ole kolmandat paketti käsitleva otsuse oluline osa ning seega võib selle üle otsustada hiljem.

2.2.2. Energiatõhusust käsitlevate delegeeritud õigusaktide vastuvõtmine (energiamärgistus)

Ministrite nõukogu otsused energiatõhusust käsitlevate ELi põhiõigusaktide vastuvõtmise kohta (ministrite nõukogu 18. detsembri 2009. aasta otsus 2009/05-MC-EnC, mida septembris 2010 muudeti otsusega 2010/02-MC-EnC) hõlmasid jõulist klauslit, mille kohaselt energiaühendus rakendab komisjoni poolt direktiivi 2010/30/EL kohaselt vastu võetud delegeeritud õigusaktid [1].

Kõnealune dünaamiline menetlus energiatõhusust käsitlevate delegeeritud määruste vastuvõtmise kohta eeldab asjaomaste õigusaktide võtmist ministrite nõukogu järgmise kohtumise päevakorda pärast seda, kui Euroopa Komisjon on need vastu võtnud ja nendest teatanud. Kohtumisel on ministrite nõukogul võimalus esitada vastuväiteid seoses delegeeritud õigusakti kohaldamisega energiaühenduse lepinguosaliste suhtes. Kui kõnealusel kohtumisel ministrite nõukogu seda ei tee, muutub delegeeritud akt pärast võimalikke kohandamisi lepinguosaliste suhtes siduvaks.

Euroopa Liit peab heaks kiitma delegeeritud määruste vastuvõtmise energiaühenduses seoses kodumajapidamises kasutatavate nõudepesumasinate, külmutusseadmete, pesumasinate ja televiisorite energiamärgistusega [2].

2.3. POLIITIKADOKUMENDID

2.3.1. Energiaühenduse tööprogrammi vastuvõtmine aastateks 2012–2013

Euroopa Liit peab heaks kiitma energiaühenduse tööprogrammi aastateks 2012–2013, mille projekti esitas sekretariaat ja mille kinnitas alaline kõrgetasemeline töörühm 29. juunil 2011.

Tööprogramm näeb ette seni tehtud töö jätkamist ning hõlmab kõiki tegevusvaldkondi. Erilist tähelepanu pööratakse programmis energiasektorit reguleerivate asutuste tööle seoses rakendamise ja koostööga. Samuti võetakse arvesse edasist tööd elektri ja gaasi siseturu väljakujundamisega (nn kolmanda paketi rakendamine) ning statistiliste andmete ja varustuskindlusega (naftavarusid käsitleva direktiivi ja gaasivarustuse kindlust käsitleva määruse rakendamine).

2.3.2. Energiaühenduse gaasi infrastruktuuri arengukava vastuvõtmine

Energiaühenduse gaasiringi ideed on põhjalikult arutatud energiaühenduse institutsioonides, kõrgeimal tasemel (ministrite mõttevahetus Skopjes 2010. aasta septembris) ning alalise kõrgetasemelise töörühma ja energiaühenduse regulatiivkomitee 2010. aasta juunis toimunud kohtumisel. Regulatiivkomitee tegeleb ka gaasiringi edendavate õiguslike vahendite ettevalmistamisega.

Euroopa Komisjon on teinud poliitilise otsuse seada energiaühenduse gaasiringi väljaarendamine esiplaanile [3].

Gaasiringi väljaarendamine aitaks lepinguosalistel saavutada kaht peamist eesmärki. Esiteks suurendada gaasi osakaalu energeetikasektori energialiikide kombinatsioonis ning seega rahuldada kasvavat energiavajadust. Teiseks täita energiaühenduse raamistikust johtuvaid keskkonna-alaseid kohustusi.

Selline suuremahuline gaasijuhtme-infrastruktuuriprojekt eeldab kogu piirkonnas märkimisväärseid pingutusi nii tehnilistes valdkondades kui ka finants- ja õigusloome alal ning ennekõike tugevat poliitilist tahet ja tuge.

Euroopa Liidul tuleb ärgitada ministrite nõukogu tegema gaasiringi projekti kiire edenemise huvides poliitilisi jõupingutusi, lähtudes mitteametlikust dokumendist, mida komisjon tutvustas alalise kõrgetasemelise töörühma kohtumisel Viinis 29. juunil 2011.

3. ARMEENIA VAATLEJASTAATUSE KINNITAMINE

Energiaühenduse asutamislepingus on öeldud, et „ministrite nõukogu võib naabruses asuva kolmanda riigi põhjendatud taotluse korral ühehäälselt lubada sellel riigil osaleda vaatlejana” ning et „vaatlejad võivad aruteludes osalemata osa võtta ministrite nõukogu, alalise kõrgetasemelise töörühma, regulatiivkomitee, sekretariaadi ja foorumite istungitest” (artikkel 96).

2010. aasta mais taotles Armeenia vaatlejariigi staatust. 2010. aasta juulis esitas Armeenia sekretariaadile taotluse üksikasjaliku põhjenduse, osutades eelkõige energiavarustuse kindluse ja tarneallikate mitmekesistamise, aga samuti rahvusvahelise koostöö olulisusele. Armeenia juhtis tähelepanu ka muudele algatustele, milles ta aktiivselt osaleb (Inogate, Euroopa naabruspoliitika, idapartnerlus).

Ministrite nõukogu teavitati taotlusest ametlikult aastakoosolekul 24. septembril, kuid siis otsust vastu ei võetud.

Euroopa Liidul tuleb nõustuda Armeeniale vaatlejastaatuse andmisega.

4. MUUD OTSUSED

4.1. Rakkerühmade töö

Praegu tegutsevate rakkerühmade töö vaadatakse läbi ministrite nõukogu kohtumisel, võttes arvesse nende tegevusaruanded ja tehes nende edasise töö kohta järgmised otsused.

– Taastuvate energiaallikate rühm. Selle volitusi tuleb pikendada aasta võrra, et aidata lepinguosalistel rakendada direktiivi 2009/28 (ministrite nõukogu 2010. aasta soovituste ja tulevase siduva otsuse põhjal).

– Energiatõhususe rühm. Selle volitusi tuleb pikendada aasta võrra, et aidata rakendada asjakohaseid direktiive ja delegeeritud määrusi.

– Keskkonnaküsimuste rühm. Rühmalt oodatakse suulist ülevaadet alates rühma moodustamisest 2011. aasta mais toimunud tegevuse kohta (otsust vastu ei võeta).

– Piirkonnastrateegia rühm. Ministrite nõukogult oodatakse kinnitust sellise rakkerühma moodustamise ideele, kes tegeleks piirkonnastrateegia ja investeeringukava ettevalmistamisega.

3.2. Vaidluste lahendamine – nõuandekomitee ametisse nimetamine

Nõuandekomitee on vaheaste, enne kui ministrite nõukogu tõdeb, et lepinguosaline ei ole täitnud oma kohustusi. Nõuandekomiteega seonduv on sätestatud 27. juuni 2008. aasta menetlusdokumendi nr 2008/01/MC-EnC, milles käsitletakse asutamislepingu kohase vaidluste lahendamise kodukorda, artiklis 32.

2009. aastal nimetatud liikmete ametiaeg lõppes juunis 2011. Seega tuleb ministrite nõukogul nimetada nõuandekomitee liikmed järgmiseks kaheaastaseks ametiajaks.

2011/0214 (NLE)

Ettepanek:

NÕUKOGU OTSUS

Euroopa Liidu ühise seisukoha kohta energiaühenduse ministrite nõukogu kohtumisel Chişinăus 6. oktoobril 2011

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 218 lõiget 9,

võttes arvesse nõukogu 29. mai 2006. aasta otsust 2006/500/EÜ energiaühenduse lepingu sõlmimise kohta Euroopa Ühenduse poolt, eriti selle artikleid 4 ja 5,

võttes arvesse Euroopa Komisjoni ettepanekut,

ON TEINUD JÄRGMISE OTSUSE:

Ainus artikkel

Pidades silmas energiaühenduse ministrite nõukogu kohtumist Chişinăus 6. oktoobril 2011, on Euroopa Liidu seisukoht Euroopa Liidu toimimise lepingu artikli 218 lõike 9 reguleerimisalasse kuuluvates küsimustes esitatud käesoleva otsuse lisas.

Brüssel,

Nõukogu nimel

eesistuja

LISA

Euroopa Liidu seisukoht

· Euroopa Liit kiidab heaks energiaühenduse sekretariaadi direktori finantskohustuste täitmise 2010. aastal.

· Euroopa Liit kiidab heaks 2012.–2013. aasta eelarve, eeldusel et eelarvepädevad institutsioonid kinnitavad mõlema aasta asjaomased assigneeringud.

· Euroopa Liit kiidab heaks parandused energiaühenduse asutamislepingu IV lisas, milles käsitletakse Euroopa Liidu ja iga lepinguosalise osamakseid eelarvesse.

· Euroopa Liit kiidab heaks ministrite nõukogu otsuse direktiivi 2009/72/EÜ, direktiivi 2009/73/EÜ, määruse (EÜ) nr 714/2009 ja määruse (EÜ) nr 715/2009 rakendamise kohta energiaühenduses.

· Euroopa Liit kiidab heaks energiaühenduse asutamislepingu muudatused lähtuvalt nõukogu 28. juuni 2011. aasta otsusest, millega volitati komisjoni pidama Euroopa Liidu nimel läbirääkimisi energiaühenduse asutamislepingu muudatuste üle.

· Euroopa Liit kiidab heaks 2011. aasta delegeeritud määruste vastuvõtmise energiaühenduses seoses kodumajapidamises kasutatavate nõudepesumasinate, külmutusseadmete, pesumasinate ja televiisorite energiamärgistusega.

· Euroopa Liit kiidab heaks energiaühenduse tööprogrammi aastateks 2012–2013.

· Euroopa Liit kiidab heaks energiaühenduse gaasi infrastruktuuri arengukava.

· Euroopa Liit kiidab heaks Armeenia vaatlejastaatuse kinnitamise.

· Euroopa Liit kiidab heaks piirkondliku rakkerühma moodustamise strateegiaküsimustega tegelemiseks.

· Euroopa Liit kiidab heaks vaidluste lahendamise nõuandekomitee liikmete ametisse nimetamise.

[1] Euroopa Parlamendi ja nõukogu direktiiv 2010/30/EL, 19. mai 2010, energiamõjuga toodete energia- ja muude ressursside tarbimise näitamise kohta märgistuses ja ühtses tootekirjelduses

[2] See puudutab nelja komisjoni delegeeritud määrust, mis võeti vastu 28. septembril 2010 ja millega täiendatakse Euroopa Parlamendi ja nõukogu direktiivi 2010/30/EL energiamõjuga toodete energia- ja muude ressursside tarbimise näitamise kohta märgistuses ja ühtses tootekirjelduses.

[3] KOMISJONI ARUANNE EUROOPA PARLAMENDILE JA NÕUKOGULE vastavalt otsuse 2006/500/EÜ (energiaühenduse asutamisleping) artiklile 7 http://ec.europa.eu/energy/gas_electricity/community/doc/20110310_report_en.pdf.

--------------------------------------------------